**Vážení rodičia budúcich prváčikov!**

Povinnosť zapísať dieťa do prvého ročníka platí pre všetky deti, ktoré do 31. augusta tohto roku dovŕšia vek 6 rokov (vrátane dieťaťa, ktorému bol odložený začiatok plnenia povinnej školskej dochádzky). Podľa zákona nikoho nemožno oslobodiť od plnenia povinnej školskej dochádzky.

Zákonný zástupca dieťaťa je povinný prihlásiť dieťa na plnenie povinnej školskej dochádzky v základnej škole. Zápis sa koná od 1. apríla do 30. apríla, ktorý predchádza začiatku školského roka, v ktorom má dieťa začať plniť povinnú školskú dochádzku.

**AKO ZAPÍSAŤ DIEŤA NAPLNENIE POVINNEJ ŠKOLSKEJ DOCHÁDZKY**

Elektronicky, ale aj osobnou účasťou na slávnostnom zápise dňa 12.4.2022 od 14:00 hod. v pavilóne B.

**Elektronickú prihlášku** **nájdete na webovej stránke školy v záložke**„Elektronická prihláška“ – vyplniť ju môžete v termíne **od** **30.03. do 29.04.2022.**

**Na zápis je potrebné priniesť:**

   a) občiansky preukaz zákonného zástupcu

   b) rodný list dieťaťa

**Podpisy zákonných zástupcov:**

Podľa § 144a zákona účinného od 1. januára 2022 sa na podaniach týkajúcich sa výchovy a

vzdelávania, v ktorých sa rozhoduje v správnom konaní, teda aj na žiadosti **sa vyžaduje podpis oboch zákonných zástupcov dieťaťa.**

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad neoverenou kópiou rozhodnutia súdu),
* jeden z rodičov nie je schopný zo zdravotných dôvodov podpísať sa (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať) alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad písomným vyhlásením podľa **prílohy č. 2**).

Na prihláške postačuje podpis len jedného zákonného zástupcu, ak sa zákonní zástupcovia

dohodli, že prihlášku podpisuje iba jeden zákonný zástupca, a ak o tejto skutočnosti doručia

riaditeľovi školy písomné vyhlásenie (**príloha č. 3**).

Rozhodnutie o prijatí sa doručí obom zákonným zástupcom dieťaťa. Ak sa tak dohodnú

zákonní zástupcovia, rozhodnutie možno doručiť len jednému z nich. Túto vzájomnú dohodu

deklarujú zákonní zástupcovia písomným vyhlásením podľa § 144a ods. 4 školského zákona,

ktoré doručia riaditeľovi základnej školy (**príloha č. 3**).

**„ODKLAD“ POVINNEJ ŠKOLSKEJ DOCHÁDZKY**

**V prípade, ak rodič chce dieťaťu odložiť nástup do školy, musí postupovať nasledovne:**

Požiadať riaditeľku MŠ o pokračovanie plnenia povinného predprimárneho vzdelávania.

Vyplniť žiadosť o pokračovanie v plnení povinného predprimárneho vzdelávania (v MŠ).

Priložiť písomný súhlas príslušného zariadenia výchovného poradenstva a prevencie, písomný súhlas pediatra, informovaný súhlas zákonného zástupcu alebo zástupcu zariadenia.

**V prípade rozhodnutia o pokračovaní plnenia povinného predprimárneho vzdelávania - je potrebné o tejto skutočnosti informovať základnú školu.**

**PREDČASNÉ ZAŠKOLENIE DIEŤAŤA**

Dieťa nastupuje do 1. ročníka ako 5 ročné a má vyjadrenie centra pedagogicko – psychologického poradenstva a prevencie, a odporúčanie všeobecného lekára pre deti a dorast. **(príloha č.1)**

**ZÁPIS DIEŤAŤA SO ŠVVP**

Zákonný zástupca dieťaťa so špeciálnymi výchovno-vzdelávacími potrebami doloží k prihláške aj **vyjadrenie príslušného zariadenia výchovného poradenstva a prevencie, vydané na základe diagnostického vyšetrenia dieťaťa.**

**ROZHODNUTIA**

Rozhodnutia o prijatí na plnenie povinnej školskej dochádzky alebo o odklade plnenia povinnej školskej dochádzky budú vydané po ukončení zápisu najneskôr **do 15. júna 2022**.

PhDr. Róbert Berta, MBA

 riaditeľ školy

***Tešíme sa na Vás a na Vaše deti!***